ངས་དེ་སྔ་ནས་བཤད་མྱོང་།ནང་བསྟན་མི་དགོས་མཁན་དག་ལ་ནི་བོད་ཀྱི་སྐད་ཡིག་དེ་ཨུ་ཚུགས་ཀྱིས་འཇུ་དགོས་དོན་གང་ཡང་མེད།སྦྱོང་ཁག་ལ་ཤེས་དཀའ་བའི་སྐད་རིགས་སུ་ཚུད་པའི་སྐད་ཡིག་དེས་རང་ཉིད་ཀྱི་འཚོ་གནས་ལ་ཕན་ནུས་ཙམ་ཐོན་ན་ཨུ་ཚུགས་རེ་བྱེད་ནའང་རྒྱུ་མཚན་ལྡན་ཡོད།རང་ཉིད་ཀྱི་སྐད་ཡིག་དོ་ཟེར་ནས་ཤི་འཇུ་རོ་འཇུ་ཙམ་གྱིས་ནི་ཅི་ཡང་མི་ཕན།ད་བར་སྐད་ཡིག་སྟོང་ཕྲག་ལྷག་ཅིག་རྩ་མེད་དུ་འགྲོ་ཟིན་ཞིང་ད་རུང་སྤྱི་ཚོགས་སུ་དགོས་མཁོ་སྐོང་མི་ཐུབ་པའི་སྐད་ཡིག་གང་མང་རྩ་སྟོང་འགྲོ་རྒྱུ་ཉག་ཅིག་རེད།སྐད་ཡིག་ཙམ་ལ་ནི་ཧང་སང་དོན་ཅི་ཡང་མེད་ལ་མི་སྟོང་ཚོ་ཁ་ཤས་ལས་མེད་པའི་མི་རིགས་རེ་འགས་ཀྱང་རང་གི་སྐད་ཡིག་དེ་སྤྱད་ནས་རང་གི་སྐད་ཡིག་ལས་ཡག་ཅིག་མེད་རབས་གླེང་ནས་ཉི་མ་ཕུད་དེ་སྡོད་ཡོད།ངེད་ཅག་བོད་ལའང་རྟའུ་དང་མི་ཉག་ཅོ་ནེ་དཔའ་རིས་སོགས་ཀྱི་ལོག་སྐད་དེ་ལྟ་བུ་ཡོད་པས་དེ་དག་ནི་ཧ་ཅང་རྩ་ཆེར་བརྩིས་ནས་སོར་གང་མི་གློད་པར་སྡོད་ནའང་དགོས་པ་ནི་དེ་ཙམ་རེད།